
Vă înaintăm, alăturat, raportul  asupra propunerii legislative pentru modificarea și completarea Ordonanței de Urgență a Guvernului nr. 40/2015 privind gestionarea financiară a fondurilor europene pentru perioada de programare 2014-2020, cu modificările și completările ulterioare, transmise cu adresa nr. Plx nr. 304/2021.
În raport cu obiectul și conținutul său, propunerea legislativă  face parte din categoria legilor ordinare.


PREŞEDINTE,

Bogdan-Iulian HUȚUCĂ

RAPORT

asupra propunerii legislative pentru modificarea și completarea Ordonanței de Urgență  a Guvernului nr. 40/2015 privind gestionarea financiară a fondurilor europene pentru perioada de programare 2014-2020, cu modificările și completările ulterioare

În conformitate cu prevederile art. 95 din Regulamentul Camerei Deputaților, republicat, cu modificările ulterioare, Comisia pentru buget, finanțe și bănci a fost sesizată spre dezbatere în fond, cu propunerea legislativă pentru modificarea și completarea Ordonanței de Urgență a Guvernului nr. 40/2015 privind gestionarea financiară a fondurilor europene pentru perioada de programare 2014-2020, cu modificările și completările ulterioare.
Conform prevederilor art.75 din Constituția României, republicată și ale art.92 alin. (9) din Regulamentul Camerei Deputaților, republicat, cu modificările ulterioare, Camera Deputaților este Cameră decizională.
Senatul, în calitate de primă Cameră sesizată, a respins propunerea legislativă în ședința din 28 iunie 2021.
La dezbaterea propunerii legislative s-au avut în vedere avizele favorabile ale Consiliului Legislativ, Comisiei pentru industrii și servicii și Comisiei pentru politică economică, reformă și privatizare, avizele negative ale Consiliului Economic și Social, Comisiei pentru administrație publică și amenajarea teritoriului precum și punctul de vedere negativ exprimat de Guvernul României.
Propunerea legislativă are ca obiect de reglementare modificarea şi completarea art.7 din Ordonanţa de urgenţă a Guvemului nr.40/2015. Iniţiatorii propun soluţii pentru acordarea unor măsuri de sprijin financiar pentru plata contribuţiei publice de către beneficiarii ordonatori de credite ai bugetului local, ceea ce va conduce la asigurarea finalizării investiţiilor în derulare, finanţate prin accesarea unor fonduri europene, fie prin utilizarea excedentului bugetelor locale, fie prin transferuri de la bugetul de stat. 
În conformitate cu prevederile art. 62 și art.132 din Regulamentul Camerei Deputaților, republicat, cu modificările ulterioare, membrii Comisiei au examinat propunerea legislativă în ședința, cu prezență fizică și on line, din data de 11 martie 2025.
	La lucrările Comisiei pentru buget, finanțe şi bănci deputații şi-au înregistrat prezența conform listelor de prezență. 
La dezbaterea propunerii legislative a participat, în calitate de invitat,  domnul Ciprian Manea - Secretar de stat în Ministerul Investițiilor și Proiectelor Europene.           

În urma examinării inițiativei legislative și a opiniilor exprimate,  membrii Comisiei pentru buget, finanțe şi bănci au hotărât, cu unanimitatea voturilor exprimate, să transmită plenului Camerei Deputaților un raport prin care se propune respingerea propunerii legislative pentru modificarea și completarea Ordonanței de Urgență a Guvernului nr. 40/2015 privind gestionarea financiară a fondurilor europene pentru perioada de programare 2014-2020, cu modificările și completările ulterioare, din următoarele considerente: 
- soluțiile normative propuse nu sunt integrate în sistemul legislativ deja în vigoare, prin corelare cu prevederile actelor normative cu care se află în conexiune, cerință obligatorie prevăzută de art. 13 din Legea nr. 24/2000, republicată, cu modificările și completările ulterioare; 
- legislația în vigoare permite utilizarea excedentului bugetului local pentru asigurarea resurselor necesare finanțării valorii totale a proiectelor proprii precum și a proiectelor ai căror beneficiari sunt entități finanțate integral din bugetele acestora, astfel, potrivit art.21 alin (12) din Legea nr. 9/2025 a bugetului de stat pe anul 2025 ”pe parcursul execuției bugetare, pentru asigurarea resurselor de finanțare a proiectelor, unitățile administrativ-teritoriale pot contracta finanțări rambursabile sau pot utiliza excedentul anual al bugetului local”;
- inițiativa legislativă nu specifică dacă prin bugetul Ministerului Investițiilor și Proiectelor Europene se vor asigura transferurile pentru contribuția proprie a beneficiarilor ordonatori de credite ai bugetului local, în cadrul proiectelor cu finanțare din fonduri externe nerambursabile derulate prin toate programele operaționale sau doar cele derulate de către Ministerul Investițiilor și Proiectelor Europene;   
- nu sunt identificate criteriile de finanțare a  contribuției publice din sursa propusă.
  
În raport cu obiectul și conținutul său, propunerea legislativă face parte din categoria legilor ordinare.

	PREŞEDINTE,

Bogdan-Iulian HUȚUCĂ

	SECRETAR,

Iulius Marian FIRCZAK




Șef serviciu,
Giorgiana Ene

Consilier parlamentar,
[bookmark: _GoBack]Amalia  Roșu

